Prijedlog Nacionalnog kurikuluma nastavnoga predmeta Psihologija

# A. OPIS NASTAVNOGA PREDMETA PSIHOLOGIJA

*Kad razumijem sebe, kako mislim, osjećam, promatram, donosim odluke, tada mogu bolje razumjeti druge, naše međusobne odnose, konflikte, suradnju. Sve to pomaže mi u mojemu zdravom razvoju. Tada mogu ne samo razumjeti društvo u kojem živim već biti aktivan član zajednice.* T. Dubrović

Za zdrav, ispunjen i zadovoljan život iznimno je važno upoznati sama sebe. Razumjeti procese i čimbenike koji su u podlozi naše motivacije, emocija, učenja, percepcije, mišljenja te spoznati da imamo moć mijenjati ih, upravljati njima i usmjeravati ih kamo želimo otvara nam perspektivu cjeloživotnoga razvoja kao pozitivnih ljudskih bića koja njeguju skladne odnose s drugima i pridonose zajednici.

Psihologija je znanost o čovjeku, njegovim psihičkim procesima i ponašanju, zbog čega je neraskidivo povezana sa svim područjima ljudskoga života i djelovanja.

Predmet Psihologija, s jedne strane, učenicima omogućava da iz perspektive znanstveno utemeljenih spoznaja promotre i objasne ljudsko ponašanje u kontekstu isprepletenih bioloških, psiholoških i socijalnih čimbenika. Tako bolje razumiju sebe, druge i društvo u cjelini. S druge strane, povezivanjem znanstvene teorije s praktičnim primjerima potiče se primjena spoznaje u svakodnevnom životu. Razvijena društva politički se i gospodarski povezuju te zahtijevaju brzo stjecanje novoga znanja i kompetencija, toleranciju, prihvaćanje, suživot različitih ljudi i kultura, pri čemu valja očuvati osobni, nacionalni i kulturni identitet, te sposobnost odupiranja predrasudama, pokušajima manipulacije različitih medija, agresivnog marketinga, pojedinaca ili grupa.

Stečena znanja i iskustva razvijaju kompetencije koje osnažuju osobni rast i razvoj te stvaraju podlogu za cjeloživotno učenje. Učeniku mogu pomoći u rješavanju različitih individualnih ili društvenih problema i osvijestiti važnost uporabe empirijskih podataka te kritičkog objašnjavanja psihičkih procesa i ponašanja pojedinaca i grupa. Suvremena psihologija kontinuirano se razvija kao znanost i isprepleće s različitim znanstvenim disciplinama.

Zbog područja kojim se bavi predmet Psihologija prirodna je podloga za uvođenje sadržaja međupredmetnih tema, ponajprijeOsobnog i socijalnog razvoja, Građanskog odgoja i Učiti kako učiti te je snažna potpora njihovoj provedbi.

Ne treba zanemariti da boljim uvidom u sebe i druge učenici lakše upravljaju svojim emocijama, motivacijom, učenjem i ponašanjem. Zbog toga su uspješniji u svojim aktivnostima, stječu pozitivnu sliku o sebi, što im olakšava odnose s učiteljima i kolegama. Tako se postiže sinergijski učinak cjelokupnog obrazovnog procesa – i na razini sadržaja i na razini odnosa.

Osim što je učenje i poučavanje psihologije u srednjoj školi korisno za mnoge studije i profesije kojima će se učenici baviti u budućnosti, i osobno je vrlo važno za svaku mladu osobu. Mnogima će stečeno znanje biti poticaj da i dalje u privatnom životu razvijaju psihologijsku pismenost koja povećava njihov kapacitet suočavanja s različitim zahtjevima suvremenoga života, i to kako bi bili bolji roditelji, prijatelji, građani – zadovoljniji ljudi.

# B. ODGOJNO-OBRAZOVNI CILJEVI UČENJA I POUČAVANJA NASTAVNOGA PREDMETA PSIHOLOGIJA

Učenici upoznaju teorijske pristupe i znanstvena istraživanja psihičkih procesa i ponašanja te različite čimbenike koji na njih djeluju. Sadržaji predmeta odabrani su radi razvoja temeljne psihologijske pismenosti koja uključuje primjenu stečenih psihologijskih znanja i vještina u svakodnevnome životu. Tako učenici bolje razumiju sebe i druge, lakše upravljaju svojim psihičkim procesima i ponašanjem, kritički razmišljaju i otporniji su na različite pokušaje manipulacije, uspješnije komuniciraju i rješavaju sukobe, grade skladnije odnose s drugima te donose odluke prema vlastitim moralnim načelima. U širem kontekstu te im spoznaje pomažu razumjeti ponašanje grupa i pojedinaca u grupi u različitim socijalnim situacijama te utjecaj socijalne okoline i kulture u oblikovanju njihovih vrijednosti, stavova i vjerovanja.

Nakon završetka učenja i poučavanja predmeta Psihologija učenici će moći:

* primjenjivati znanstveno utemeljene spoznaje u objašnjavanju psihičkih procesa i ponašanja u kontekstu isprepletenih bioloških, fizikalnih, socijalnih i kulturnih čimbenika
* zauzimati kritički stav prema društvenim pojavama i događajima na temelju poznavanja psihologijskih spoznaja i razumijevanja znanstvenoga pristupa
* koristiti se mekim vještinama (komunikacijske i prezentacijske vještine, vještine kreativnog i kritičkoga mišljenja, vještine rada u timu...) u svakodnevnim situacijama
* primjenjivati spoznaje iz psihologije u svakodnevnom životu kako bi poboljšali svoje funkcioniranje i odnose s drugim ljudima
* aktivno sudjelovati u društvu i zauzimati se za humanističke i demokratske vrijednosti (etičnost, pravdu, toleranciju, nediskriminaciju…).

# C. DOMENE U ORGANIZACIJI PREDMETNOG KURIKULUMA PSIHOLOGIJE

Temeljne domene kreirane su na način da razvijaju psihologijsku pismenost učenika. Polazeći od definicije psihologije kao znanosti koja istražuje ljudsko doživljavanje i ponašanje, predmet Psihologija tematski je podijeljen u tri domene koje su ključne za razvoj pojedinca u suvremenome svijetu: **znanstvenoistraživački pristup, učenje o sebi i učenje o drugima, odnosno društvu**. Predmet će, sažimajući znanstvenoistraživački pristup, krenuti od razumijevanja sebe prema razumijevanju drugih i društva u cjelini. Razumijevanjem sebe i drugih

lakše se upravlja vlastitim životom i odnosima s drugima.

Osnova psihologije kao znanosti njezine su istraživačke metode koje joj omogućuju proučavanje složenosti ljudskoga ponašanja na temelju objektivnih i pouzdanih nalaza utvrđenih u pomno planiranim istraživanjima. Njezin znanstveni okvir učenicima omogućuje učenje i razvoj znanstvenoistraživačkoga pristupa, razumijevanje, kritičko mišljenje te zaključivanje o sebi, drugima i društvu, što obuhvaća i preostale dvije domene.

U domeni **Ja** proučavaju se spoznajni, emocionalni i motivacijski procesi u njihovim mnogostrukim i uzajamnim vezama s različitim čimbenicima te individualne razlike. Tako se stječu znanja, vještine i kompetencije usmjerene na razumijevanje sama sebe i drugih te lakše upravljanje svojim ponašanjem. Te spoznaje povezuju se s temama iz područja ličnosti i razvojne psihologije.

U domeni **Ja i drugi** stječu se znanja, vještine i kompetencije usmjerene na odnose s drugima, što uključuje komunikaciju, oblikovanje dojmova, utjecaje grupe, stereotipe, predrasude, stavove te sukobe i prosocijalno ponašanje. Temeljni ishodi učenja tih triju domena povezani su ne samo s temeljima psihologijske pismenosti i razumijevanja psihičkih procesa i stanja nego i s istraživanjem, primjenom i prijenosom tog razumijevanja na konkretne životne situacije te povezivanjem s njima. Tako stečeno znanje omogućuje djelotvornu primjenu psiholoških znanja u svakodnevnome životu tijekom rješavanja različitih problema i podizanja razine kvalitete života.

## Domena a - znanstvenoistraživački pristup

Temelj znanstvene psihologije jest njezin empirijski pristup koji počiva na primjeni znanstvenoistraživačkih metoda. Stoga se objašnjenje psihičkih procesa i ponašanja zasniva na znanstvenim spoznajama, a one razlikuju psihologiju od raznih pseudopsiholoških teorija i laičkih tumačenja psiholoških fenomena.

Različitim aktivnostima u odgojno-obrazovnom procesu vrlo je važno učenike usmjeravati na razlikovanje objektivnih činitelja od subjektivnih interpretacija jer je to temelj za razumijevanja sadržaja u ostalim domenama.

Upoznavanjem učenika s metodama znanstvenog istraživanjapotiču se na znanstveno razmišljanje. Ono je usmjereno na traženje dokaza, otkrivanje zakonitosti pojava, opreznost u generalizacijama, otvorenost prema preispitivanju dokaza, ali i na kritičko promišljanje raznih znanstvenih psihologijskih i pseudoznanstvenih teorija i spekulacija te etičkih pitanja u istraživanju. Tako se postavlja temelj kritičkoga mišljenja kao jedne od najvažnijih vještina koje će učenici primjenjivati u različitim područjima svakodnevnoga života. Razumijevanje znanstvenoistraživačkog pristupa, njegova dosega i ograničenja olakšava tumačenje i primjenu sadržaja ostalih domena.

## Domena b - ja

Poznavanje sama sebe, tj. uvid u vlastito ponašanje i doživljavanje, temelj je uspješna upravljanja vlastitim životom, boljih odnosa s drugima i suočavanja s različitim životnim izazovima. Važnu ulogu u tome ima znanje iz opće psihologije o temeljnim psihičkim procesima, individualnim razlikama u inteligenciji, razvoju ličnosti i formiranju identitetau adolescenciji.

Proučavajući percepciju, učenje i pamćenje, učenici stječu znanja o načinu na koji konstruiraju i tumače informacije o svijetu oko sebe, stvaraju iskustva te oblikuju svoje ponašanje. To znanje primjenjivat će i u trećoj domeni za bolje razumijevanje svojih odnosa s drugim ljudima i ponašanje u grupi. Znati upravljati vlastitim emocijama i motivacijom vrlo je važno za vođenje kvalitetna života. U poglavlju o inteligenciji uči o individualnim razlikama te povezanosti različitih vrsta inteligencije u uspjehu u različitim područjima života.

U 70- satnom kurikulumu obrađuju se teme iz psihologije ličnosti i razvojne psihologije te se proširuju neke teme iz razvojnog kurikuluma

## Domena c - ja i drugi

U ovoj domeni spoznaje iz prvih dviju domena povezuju se i primjenjuju u razumijevanju i tumačenju ponašanja pojedinca u grupi i ponašanju grupa. Znanje, vještine i stavove koje učenik razvija iz područja kognicije, emocija i motivacije imaju važnu transfernu vrijednost u shvaćanju socijalne percepcije kao polazne točke razvoja kompetencija potrebnih za uspostavljanje socijalnih odnosa i upravljanje njima.

Razumijevanjem međusobnog utjecaja stereotipa, stavova i predrasuda, s jedne strane, te percepcije, pamćenja i ponašanja, s druge strane, učenici su potaknuti da probleme, socijalne situacije i društvene pojave promatraju iz različitih perspektiva o kojima će kritički promišljati. Istodobno uviđaju posljedice svojeg i tuđega ponašanja u čijoj su podlozi različite emocije i motivi. To je preduvjet za preuzimanje odgovornosti za svoje ponašanje i građenje odnosa s drugima koji su zasnovani na ravnopravnom dostojanstvu, na poštovanju bez obzira na različitost mišljenja, kulturnoga, spolnog ili rasnog identiteta.

Razmatrajući socijalne utjecaje u različitim životnim situacijama, učenici razvijaju kritičko mišljenje i druge vještine koje im pomažu oduprijeti se pritiscima grupe te manipulacijama medija i drugih subjekata.

# D. ODGOJNO-OBRAZOVNI ISHODI, RAZRADA ISHODA I RAZINE USVOJENOSTI PO DOMENAMA

U 35-satnome kurikulumu uče se i poučavaju cjeline Znanstvenoistraživački pristup u psihologiji, Percepcija, Pamćenje, Učenje, Emocije i motivacija, Inteligencija, te odabrane teme iz i Socijalne psihologije (socijalna percepcija, socijalni utjecaj).

U 70-satnome kurikulumu proširuju se cjeline Znanstveno-istraživački pristup u psihologiji (sadržaj: kritički osvrt na pojedina psihologijska istraživanja te provođenje jednostavnog psihologijskog istraživanja/projekta) i Socijalna psihologija (sadržaj: prosocijalno ponašanje, socijalna i emocionalna inteligencija te sukobi među grupama ). Dodatne cjeline su: Psihologija ličnosti i Razvojna psihologija. Učitelji dodatno mogu proširiti neke teme iz jezgrovnog kurikuluma prema interesima učenika..

|  |  |  |  |  |  |
| --- | --- | --- | --- | --- | --- |
| **domena a- znanstvenoistraživački pristup** | | | | | |
| odgojno-obrazovni ishodi za 35-satni kurikulum | | | | | |
| **odgojno-obrazovni ishod** | **razrada ishoda** | **razina usvojenosti** | | | |
| **zadovoljavajuća** | **dobra** | **vrlo dobra** | **izvrsna** |
| **A.1.**  Učenik interpretira psihologiju kao istraživačku i primijenjenu znanost  (ostvaruje se u svim domenama) | Učenik  **1. objašnjava** predmet istraživanja psihologije  **2. uspoređuje** osnovna obilježja metoda istraživanja u psihologiji i **objašnjava** jednostavni koncept istraživanja  **3. kritički** se osvrće na znanstvena i neznanstvena tumačenja ponašanja i doživljavanja  **4. opisuje** različita područja rada psihologa (klinički, organizacijski,, školski, socijalni, razvojni,…) i važnost psihologije za pojedinca i zajednicu | Učenik  **navodi** ponašanja i doživljavanja koja su predmet istraživanja psihologije  **prepoznaje** znanstveni i neznanstveni pristup tumačenju ponašanja i doživljavanja na primjerima  **prepoznaje** područja rada psihologa i razlikuje psihologa od srodnih stručnjaka | Učenik  **opisuje** predmet istraživanja psihologije i **navod**i primjere  **opisuje** važnost metoda istraživanja za psihologiju  **opisuje** razlike između znanstvenog i neznanstvenog tumačenja ponašanja i doživljavanja  **navodi** područja rada psihologa i **prepoznaje** koristi koje pojedinac i društvo imaju od psihologije | Učenik  **objašnjava** predmet istraživanja psihologije na primjerima te različite čimbenike (fizikalne, biološke i socijalne) koji na njega utječu na primjerima  **opisuje** osnovne značajke metoda istraživanja, objašnjava jednostavni koncept istraživanja  **objašnjava** dosege spoznaja na temelju znanstvenog tumačenja ponašanja i doživljavanja u odnosu na neznanstveni  **opisuje** različita područja rada psihologa i **navodi** koristi koje pojedinac i društvo imaju od psihologije | Učenik  **objašnjava** predmet istraživanja psihologije, povezujući ga sa svojim osobnim iskustvom te s različitim čimbenicima koji utječu na ponašanje i doživljavanje  **uspoređuje** osnovna obilježja metoda istraživanja, **objašnjava** jednostavan koncept istraživanja  **kritički** se osvrće na znanstvena i neznanstvena tumačenja ponašanja i doživljavanja  **opisuje** kako pojedinac i zajednica mogu iskoristiti znanja iz različitih područja psihologije za unaprjeđivanje kvalitete života. |

|  |  |  |  |  |  |
| --- | --- | --- | --- | --- | --- |
| odgojno-obrazovni ishodi za PROŠIRENI kurikulum | | | | | |
| **odgojno-obrazovni ishod** | **razrada ishoda** | **razina usvojenosti** | | | |
|  | **zadovoljavajuća** | **dobra** | **vrlo dobra** | **izvrsna** |
| **A.1.** (prošireni ishod)  Učenik interpretira psihologiju kao istraživačku i primijenjenu znanost  (ostvaruje se u svim domenama) | Učenik  1. **kritički** se osvrće na pojedina psihologijska istraživanja  2. **osmišljava**, **provodi** i **izlaže** rezultatejednostavnog psihologijskog istraživanja (projekta)  (može se provesi u timu) | Učenik  **prepoznaje** neetične postupke u istraživanjima i razlikuje rezultate od interpretacija  uz učiteljevu pomoć **osmišljava** problem, **navodi** hipotezu i korake jednostavnog psihologijskog istraživanja (projekta) | Učenik  objašnjava najvažnija etička načela u istraživanjima, razlikuje rezultate istraživanja od njihovih interpretacija i primjenjuje rezultate istraživanja na svakodnevne životne situacije  uz učiteljevu potporu  **osmišljava** problem, navodi hipotezu, određuje metodu i jednostavan nacrt psihologijskog istraživanja (projekta) | Učenik  **razlikuj**e etične od neetičnih postupaka u istraživanjima, **uočava** eventualna ograničenja rezultata istraživanja i njihove primjene na svakodnevne životne situacije  uz učiteljevu povremenu potporu **osmišljava** i **provodi**  jednostavno psihologijsko istraživanje (projekt) i **izlaže** rezultate | Učenik  **raspravlja** o etičkim pitanjjma u istraživanjima i o mogućnostima drugačije interpretacije rezultata  samostalno **osmišljava**, **provodi** i **izlaže** rezultate jednostavnog istraživanja (projekta). |

|  |  |  |  |  |  |
| --- | --- | --- | --- | --- | --- |
| **domena b- ja** | | | | | |
| odgojno-obrazovni ishodi za 35-satni kurikulum | | | | | |
| **odgojno-obrazovni ishod** | **razrada ishoda** | **razina usvojenosti** | | | |
|  | zadovoljavajuća | dobra | vrlo dobra | iznimna |
| **B.1.**  Objašnjava kako kognitivni procesi, motivacija i emocije ( u dinamičnom odnosu) upravljaju ponašanjem i primjenjuje znanja o tome na različite životne situacije | Učenik  1. **objašnjav**a osnovna načela odvijanja percepcije i utjecaj različitih (fizioloških, socijalnih, kulturalnih i subjektivnih) čimbenika na percepciju  (ostvaruje se i u ishodu C1)  2. **objašnjava** proces i vrste pamćenja te uzroke zaboravljanja  3. **raspravlja** o strategijama poboljšavanja pamćenja na temelju rezultata istraživanja i vlastitog iskustva  4. **objašnjava** osnovna načela metoda učenja ponašanja i raspravlja o primjeni metoda učenja u raznim praktičnim područjima  5. **objašnjava** vrste i sastavnice emocija te čimbenike koji na njih utječu na primjerima iz svakodnevno-ga života  6. **objašnjava** vrste motiva i motivacije i njihovu povezanost s različitim ponašanjima.  7. **objašnjava** međudjelovanje motivacije, emocija, kognitivnih procesa i ponašanja te **primjenjuje** znanja u lakšem nošenju s emocijama te samoregulaciji motivacije i ponašanja | Učenik  **opisuje** percepciju i navodi čimbenike koji na nju utječu  **opisuje** proces pamćenja i zaboravljanja  **opisuje** načine poboljšavanja pamćenja na temelju osobnog iskustva  **opisuje** osnovna načela metoda učenja i prepoznaje njihovu primjenu u učenju nekih svojih ponašanja  **imenuje** svoje emocije i na primjeru **opisuje** kako nastaje emocionalni doživljaj  **povezuje** svoje motive s konkretnim ponašanjem i **razlikuje** ponašanje s obzirom na poticaj  **prepoznaje** međusobnu povezanost psihičkih procesa i ponašanja te **navodi** primjer vlastitog nošenja s emocijama i samoregulacije motivacije u nekoj svojoj aktivnosti | Učenik  **opisuje** utjecaj različitih čimbenika na percepciju na primjerima iz svakodnevnog života  **objašnjav**a proces pamćenja i uzroke zaboravljanja te **navodi** neke svoje učinkovite i neučinkovite strategije pamćenja  **primjenjuje** osnovna načela metoda učenja na jednostavnim primjerima  **opisuje** vrste emocija i objašnjava na primjerima međusobnu povezanost sastavnica emocija  **objašnjava** vrste motiva i motivacije na primjerima iz vlastitog života i višestruku povezanost  motivacije i ponašanja  **opisuje** međusobnu povezanost psihičkih procesa i njihov utjecaj na ponašanje  **opisuje** različite načine lakšeg nošenja s emocijama te samoregulacije motivacije i ponašanja na primjerima | Učenik  **objašnjav**a kako (selektivnost) percepcija utječe na druge psihičke procese i ponašanje  **navod**i mogućnosti usavršavanja svojih strategija pamćenja na temelju znanja iz psihologije i osobnog iskustva  **primjenjuje** osnovna načela učenja na primjerima iz svakodnevnoga života  **objašnjava** povezanost emocija s ponašanjem i učinkom u različitim aktivnostima na primjerima iz svakodnevnoga života  **objašnjava** čimbenike koji povećavaju intrinzičnu motivaciju i objašnjava njenu važnost za pojedinca  **objašnjava** međusobnu povezanost psihičkih procesa i njihov utjecaj na ponašanje na primjerima iz svakodnevnog života  **objašnjava** načine lakšeg nošenja s emocijama i samoregulacije motivacije i ponašanja u situacijama učenja te ostalim životnim situacijama | Učenik  **objašnjav**a načine na koje može smanjiti subjektivnost percepcije  **raspravlja** o strategijama poboljšavanja pamćenja na temelju znanja iz psihologije i osobnog iskustva  **raspravlja** i **primjenjuje** znanje o metodama učenja u raznim praktičnim područjima života (škola, vršnjačke grupe, marketing i sl.)  **objašnjava** različite čimbenike koji utječu na emocije  **objašnjava** različite motive koji mogu stajati u osnovi istog ponašanja  **primjenjuje** znanja o međusobnoj povezanosti psihičkih procesa u lakšem nošenju s emocijama te samoregulaciji motivacije i ponašanja |

|  |  |  |  |  |  |
| --- | --- | --- | --- | --- | --- |
| **odgojno-obrazovni ishod** | **razrada ishoda** | **razina usvojenosti** | | | |
| **zadovoljavajuća** | **dobra** | **vrlo dobra** | **iznimna** |
| **B.2.**  Učenik raspravlja o individualnim razlikama među ljudima | Učenik  **1.objašnjava** pojam, raspodjelu i razlike u inteligenciji (obzirom na vrstu, dob, spol, grupnu pripadnost i sl.)  **2. uspoređuje** razvoj fluidne i kristalizirane inteligencije  **3.raspravlja** o utjecaju bioloških, okolinskih i kulturalnih čimbenika na inteligenciju    **4. raspravlja** o ulozi različitih vrsta inteligencije u uspjehu u različitim područjima života. | Učenik  **opisuje** inteligenciju i razlike u inteligenciju, navodi čimbenike koji utječu na njen razvoj, prepoznaju one na koje može utjecati. | Učenik  **objašnjava** raspodjelu inteligencije i razlike u inteligenciji  **opisuje** fluidnu i kristaliziranu inteligenciju i utjecaj različitih čimbenika na njen razvoj, **opisuje** kako može djelovati na neke čimbenike. | Učenik  **objašnjava** mjerenje i razlike u inteligenciji u kontekstu međudjelovanja različitih čimbenika  **objašnjava** razvoj fluidne i kristalizirane inteligencije i čimbenike koji utječu na njihov razvoj  **uspoređuje** različite vrste inteligencije na primjerima iz svakodnevnoga života te **objašnjava** povezanost inteligencije s akademskim i poslovnim uspjehom. | Učenik  **uspoređuje** razvoj fluidne i kristalizirane inteligencije  **raspravlja** o mogućim manipulacijama s podatcima istraživanja (ili zloupotreba-ma  podataka istraživanja) o inteligenciji  **objašnjava** praktičnu  primjenu rezultata  testiranja i raspravlja o  ulozi različitih vrsta inteligencije u uspjehu u različitim područjima  života. |
| B.3.  RASPRAVLJA O RAZLIČITIM ASPEKTIMA ADOLESCE-NCIJE | Učenik  1.**raspravlja** o bitnim značajkama adolescencije  2. R**aspravlja** o potrazi za identitetom u adolescenciji, pojmu o sebi i stvaranju pozitivne slike o sebi. | Učenik  **navodi** neke od značajki adolescencije i opisuje kako ih prepoznaje na sebi  **opisuje pojam o sebi i** situacije u kojima njegovo ponašanje ovisi o samopoštovanju ili samopouzda-nju. | Učenik  **objašnjava** značajke adolescencije na primjerima iz vlastitog života  **objašnjava** formiranje identiteta u adolescenciji i razvoj pojma o sebi  **objašnjava** samopoštova-nje i samopouzda-nje na primjerima vlastitog života te **raspravlja** o važnosti pozitivne slike o sebi | Učenik  **analizira** povezanost zdravog razvoja samopoštova-nja i samopouzdanja s rizičnim ponašanjima u adolescenciji    **raspravlja** o čimbenicima koji utječu na stvaranje pozitivne slike o sebi | Učenik  **raspravlja** o načinima formiranja identiteta i važnosti uspješnog rješavanja krize identiteta i stvaranja pozitivne slike o sebi. |
| odgojno-obrazovni ishodi za PROŠIRENI kurikulum | | | | | |
| odgojno-obrazovni ishod | razrada ishoda | **razina usvojenosti** | | | |
| zadovoljavajuća | dobra | vrlo dobra | izvrsna |
| B.1. (prošireni ishod)  Objašnjava kako kognitivni procesi, motivacija i emocije u dinamičnom odnosu upravljaju ponašanjem i primjenjuje znanja na različite životne situacije | Učenik  1. **objašnjava** pojam stresa i frustracije, njihovu fiziološku osnovu i uzroke njihova nastanka  2. **raspravlja** o različitim načinima nošenja sa stresom/frustracijom. | Učenik  **opisuje** stres i frustraciju, prepoznaje vlastite simptome stresa/  frustracije  **primjenjuje** barem jednu efikasnu strategiju nošenja sa stresom / frustracijom. | Učenik  **objašnjava** ulogu procjene situacije na doživljaj stresa/  frustracije i učinak na zdravlje i ponašanje  **prepoznaje** svoje neučinkovite strategije nošenja sa stresom/ frustracijom, a primjenjuje nekoliko učinkovitih strategija. | Učenik  **objašnjava** fiziološku osnovu stresa/ frustracije, ulogu procjene situacije na njihov doživljaj te utjecaj na ponašanje i zdravlje na primjerima iz vlastitog života  **prepoznaje** svoje neučinkovite strategije nošenja sa stresom/ frustracijom  **primjenjuje** nekoliko učinkovitih strategija. | Učenik  **raspravlja** o pozitivnim i negativnim učincima stresa/  frustracije na zdravlje  **primjenjuje** znanje o stresu/frustraciji u planiranju promjene neučinkovitih strategija  **primjenjuje** različite učinkovite strategije nošenja koje prilagođava situaciji. | |
|  | Učitelji dodatno mogu proširiti teme iz jezgrovnog kurikuluma u skladu s interesima svojih učenika:  - temu percepcije i pamćenja, npr. s psihologijom svjedočenja, ulogom geštalt načela u percepciji i sl.  - temu emocije, npr. s psihologijom ljubavi  -temu motivacije, npr. s nekom od teorija motivacije i praktičnom primjenom samoregulacije motivacije i ponašanja na situacije učenja ili na neka druga područja života učenika | | | | | |
| B. 2 (prošireni ishod)  Učenik raspravlja o individualnim razlikama među ljudima | Učenik  1 **uspoređuje** različite pristupe ličnosti (psihoanalitički , humanistički/pozitivnu psihologiju, socijalno-kognitivni i teorije crta ličnosti)  2. **opisuje** tehnike za ispitivanje ličnosti i njihovu praktičnu primjenu  3. **opisuje** psihičke probleme i osnovne psihičke poremećaje i **objašnjava** načine njihovog tretiranja  4. **objašnjava** važnost destigmatizacije i humanog odnosa prema psihičkim bolesnicima  5. **raspravlja** o čimbenicima koji doprinose očuvanju psihičkog zdravlja i načinima ostvarivanja osobne dobrobiti | Učenik  **opisuje** pojam ličnosti, **navodi** razlike u ličnostima u kontekstu čimbenika koji na njih utječu i pojedine pristupe tumačenja ličnosti  **navodi** neke simptome psihičkih poremećaja i važnost njihovog tretmana  **opisuje** probleme s kojima se susreću psihički bolesnici i njihove obitelji  **opisuje** kako se brine za svoje psihičko zdravlje na primjerima. | Učenik  **objašnjava** osnovne postavke različitih pristupa ličnosti  **opisuje** svrhu (praktičnu primjenu) ispitivanja ličnosti    **opisuje** simptome psihičkih poremećajai i načine tretmana  **objašnjava** utjecaj psihičke bolesti na različite aspekte života pojedinca i obitelji te **navodi** primjere destigmatizacije i humanog odnosa prema njima  **navodi** primjere različitih načina očuvanja psihičkog zdravlja i ostvarivanja dobrobiti. | Učenik  **uspoređuje** različite pristupe ličnosti, **opisuje** tehnike kojima ispituju ličnosti te **navodi** neka područja praktične primjene ispitivanja ličnosti  **opisuje** osnovne psihičke poremećaju i **objašnjava** načine i važnost tretmana na primjerima  **objašnjava** rizične čimbenike za očuvanje psihičkog zdravlja i dobrobiti  **navodi** primjere aktivnosti u smjeru očuvanja psihčkog zdravlja i ostvarivanja dobrobiti. | Učenik  **raspravlja** o razlikama među ljudima u kontekstu različitih pristupa ličnosti, uvažavanju različitosti, o načinima ostvarivanja i očuvanja psihičke dobrobiti te o humanom odnosu prema psihičkim bolesnicima.  . | |
|  | Učitelji dodatno mogu proširiti teme iz jezgrovnog kurikuluma u skladu s interesima svojih učenika:  temu inteligencije, npr. vježbama iz kreativnosti | | | | |
| odgojno-obrazovni ishod | razrada ishoda | **razina usvojenosti** | | | |
| zadovoljavajuća | dobra | vrlo dobra | izvrsna |
| B 4 (prošireni ishod)  uspoređuje razvoj pojedinca tijekom životnog cuklusa | Učenik   1. 1. **objašnjava** ulogu nasljednih i okolinski čimbenika u razvoju pojedinca na primjerima   2. **uspoređuje** kognitivni, emocionalni, socijalni razvoj pojedinca na primjerima iz svakodnevnoga života  3. **uspoređuje** stilove roditeljstva i **primjenjuje** načela teorija učenja u objašnjavanju odgojnih postupaka prema djeci. | Učenik  **navodi** glavne čimbenike razvoja  **opisuje** osnovna obilježja razvojnih faza te značajke kvalitetnog roditeljstva. | Učenik  **opisuje** glavne čimbenike razvoja  **opisuje** obilježja kognitivnog, emocionalnog, socijalnog razvoja pojedinca i **prepoznaje** ih na zadanim primjerima  **prepoznaje** uspješne roditeljske postupke i **povezuje i**h s primjenom odgojnih postupaka prema načelima teorija učenja. | Učenik  **objašnjava** kognitivni , emocionalni, socijalni razvoj pojedinca na primjerima i **povezuje** ih s utjecajem nasljednih i okolinskih čimbenika  **objašnjava** uspješnost pojedinih stilova roditeljstva i **razlikuje** odgojne postupke koji se temelje na načelima različitih teorija učenja na zadanim primjerima. | Učenik  **uspoređu-je** kognitivni, emociona-lni, socijalni i moralni razvoj pojedinca na primjeri-ma iz svakodne-vnoga života u kontekstu različitih čimbenika koji utječu na njega  **uspoređu-je** stilove rodite-ljstva i **primjenju-je** načela teorija učenja u objašnjava-nju uspješnih odgojnih postupaka prema djeci na primjeri-ma iz svakodne-vnog života. |

|  |  |  |  |  |  |  |  |
| --- | --- | --- | --- | --- | --- | --- | --- |
| **domena c- ja i drugi** | | | | | | | |
| odgojno-obrazovni ishodi za 35-satni kurikulum | | | | | | | |
| **odgojno-obrazovni ishod** | **razrada ishoda** | **razina usvojenosti** | | | | | |
|  | **zadovoljavajuća** | **dobra** | **vrlo dobra** | | **iznimna** | |
|  |  |  |  |  | |  | |
| C.1.  UČENIK RASPRAVLJA O RAZLIČITIM ČIMBENICIMA KOJI UTJEČU NA ODNOSE POJEDINCA I DRUGIH | Učenik  1. **opisuje** socijalnu percepciju (neverbalnu komunikaciju, oblikovanje dojma, proces atribucije) i **objašnjava** njenu ulogu u ponašanju prema drugima osobama na primjerima iz svakodnevnoga života  2. **opisuje nastanak** stereotipa i predrasuda, **objašnjava njihov utjecaj** na selektivnost percepcije, pamćenja, rasuđivanja i emocije te **raspravlja** o njihovom povratnom efektu koji doprinosi otpornosti na mijenjanje stereotipa i predrasuda i efektu samoispunjavajućeg proročanstva  3. **raspravlja** kako može utjecati na smanjenje stereotipa i predrasuda u vlastitom životu. | Učenik  **opisuje** socijalnu percepciju, stereotipe i predrasude  **opisuje** djelovanje selektivne percepcije i učinak samoispu-njavajućega proročanstva.  **raspravlja** o načinima na koje se može zauzeti za sebe i druge kad su izloženi diskriminaciji. | Učenik  **opisuje** učinak socijalne percepcije, stereotipa i predrasuda na ponašanje prema drugima  **opisuje** kako selektivno-st percepcije, pamćenja, rasuđivanja i emocije pojačavaju naše stereotipe i predrasu-da koji povratno djeluju na naše kognitivne procese i emocije  **objašnjava** učinak samoispunjavajućega proročanstva na primjerima iz svakodne-vnoga života. | Učenik  **objašnjava** međusobnu povezanost socijalne percepcije, stavova, predrasuda i njihov utjecaj na recipročnost ponašanja osoba koje su u interakciji na primjerima iz svakodnevnoga života. | | Učenik  **raspravlja** kako se znanja iz psihologije i rezultati istraživanja mogu koristiti u objektivnijem sagledavanju situacije i unaprjeđivanju međuljudskih odnosa  **opisuje** primjere promicanja suradnje i uključivih stavova o drugima u vlastitom životu | |
| **odgojno-obrazovni ishod** | **razrada ishoda** | **razina usvojenosti** | | | | | |
|  | **zadovoljavajuća** | **dobra** | | **vrlo dobra** | | **iznimna** |
| C.2.  RASPRAVLJA O RAZLIČITIM VRSTAMA SOCIJALNIH UTJECAJA NA PONAŠANJE POJEDNICA. | Učenik  1. **analizira** učinke različitih socijalnih utjecaja na ponašanje pojedinca na primjerima iz svakodnevnoga života ili u širem društvenom/povijesnom kontekstu  2. **objašnjava**  načine na koje marketinško oglašavanje, masovni mediji ili političke poruke žele utjecati na izbore, stavove ili ponašanje na primjerima iz svakodnevnoga života  3. **raspravlja** o čimbenicima koji pridonose stvaranju otpornosti na marketinški, medijski, politički ili grupni pritisak te **primjenjuje** rezultate istraživanja u objašnjenju primjera iz svakodnevnoga života. | Učenik  **opisuje** različite socijalne utjecaje (poslušnost i pokoravanje, konform-izam, difuzija odgovorno-sti, utjecaj uloge na ponašanje). | Učenik  **objašnjava** učinke socijalnog utjecaja na ponašanje pojedinca naprimjerima iz svakodnevno-ga života  **objašnjava** utjecaj marketinga, medija, politike na kognitivne procese, emocije i motivaciju, formiranje stavova i ponašanje pojedinca na primjerima iz svakodnevno-ga života. | | Učenik  **objašnjava** učinke socijalnog utjecaja na ponašanje pojedinca na temelju rezultata istraživanja i **navodi** primjere iz svakodnevnoga života  **objašnjava** čimbenike koji pridonose stvaranju otpornosti na različite vrste pritisaka, **primjenjuje** rezultate istraživanja u objašnjenjima primjera iz svakodnevnoga života. | | Učenik  **raspravlja** o socijalnom utjecaju i pritiscima na pojedinca u različitim životnim situacijama te o načinima na koje mu znanje o tome može pomoći u prepoznavanju i odupiranju različitim oblicima manipulacije |

|  |  |  |  |  |  |
| --- | --- | --- | --- | --- | --- |
| odgojno-obrazovni ishodi za prošireni kurikulum | | | | | |
| odgojno-obrazovni ishod | razrada ishoda | **razina usvojenosti** | | | |
| **zadovoljavajuća** | **dobra** | **vrlo dobra** | **iznimna** |
| C 1 (prošireni ishod)  RASPRAVLJA O RAZLIČI-TIM ČIMBENI-CIMA KOJI UTJEČU NA ODNOSE POJEDI-NCA I DRUGIH | **1. objašnjava** nastanak sukoba na individualnoj i grupnoj razini  2. **raspravlja** kako znanje o čimbenicima koji utječu na nastanak sukoba iskoristiti za stvaranje skladnijih međuljuskih odnosa te kako se može zauzimati za suadnju u svojoj okolini  **3.raspravlja** o emocionalnoj i socijalnoj inteligenciji. | **opisuje** nastanak sukoba na individualnoj i grupnoj razini na primjerima iz svakodnevnoga života  **objašnjava** emocionalnu i socijalnu inteligenciju na primjerima  **objašnjava** važnost dobre komunikacije za osobni i profesionalni život i  **razlikuje** “ja” i “ti” poruke na zadanim primjerima. | **objašnjava** nastanak sukoba na temelju analize istraživanja iz socijalne psihologije  **objašnjava** načine na koje se može razvijati emocionalna i socijalna inteligencija  **objašnjava** važnost usklađene verbalne i neverbalne komunikacije na primjerima, **demonstrira** preoblikovanje “ti” poruka u “ja! poruke na primjerima iz vlastitog života. | **primjenjuje** znanje o subjektivnim idrugim čimbenicima koji mogu utjecati na sukobe na individualnoj i grupnoj razini  **objašnjava** na primjerima načine rješavanja nesporazuma i sukoba i te **opisuje** kako se može zauzimati za suradnju s ljudima u svojoj okolini  **objašnjava** razliku između agresivne, submisivne i asertivne komunikacije  **demonstrira** važnost usklađene verbalne i neverbalne komunikacije, aktivno slušanje i “ja poruke. | **raspravlja** o kako znanje o čimbenicima koji utječu na nastanak sukoba može **iskoristiti** za stvaranje skladnijih odnosa u svojoj oklini, **navodi** primjeresagledavanje situacija iz različitih perspektiva  i **iskazuje** poštovanje prema tuđem gledištu  **raspravlja** kako izbjeći nesporazume u komunikaciji, **demonstrira** aktivno slušanje i “ja poruke. |
| C. 3 (prošireni ishd)  Učenik raspravlja o važnosti prosocijalnog ponašanja(ostvaruje se zajedno s C 1 i C 2 ishodima) | Učenik  1. **objašnjava** prosocijalno ponašanje  2. **raspravlja** o čimbenicima koji pridonose prosocijalnom ponašanju i njegovoj važnosti za razvoj solidarnosti kao temeljne ljudske vrijednosti  3. **navodi (planira)** vlastite primjere takva ponašanja prema drugima i drugačijima. | Učenik  **opisuje i** **navod**i primjere prosocijalnog ponašanja iz svakodnevno-ga života | Učenik  **objašnjava** različite motive prosocijalnog ponašanja i njegovu važnost za život u zajednici na primjerima iz svakodnevno-ga života | Učenik  **objašnjava** važnost prosocijalnog ponašanja i empatije za razvijanje solidarnosti kao temeljne ljudske vrijednosti te **raspravlja** o efektu promatrača i čimbenicima koji doprinose prosocijalnom ponašanju. | Učenik  **raspravlja** o različitim čimbenicima i motivima prosocijalnoga ponašanja i **navodi (planira)** vlastite primjere takva ponašanja prema drugima i drugačijima. |

# E. POVEZANOST PREDMETA S DRUGIM ODGOJNO-OBRAZOVNIM PODRUČJIMA, MEĐUPREDMETNIM TEMAMA I PREDMETIMA

Znanje o psihičkim procesima i ponašanju omogućava razumijevanje vlastitoga ponašanja i ponašanja drugih u školskoj okolini te ima vrijednost koja se prenosi na sve nastavne predmete jer potiče vještine samoregulacije učenja, emocija, motivacije i ponašanja. Psihologija je prema sadržaju ponajprije povezana s predmetima **društveno-humanističkoga** područja.

Teme o stavovima, stereotipima, predrasudama, socijalnoj percepciji, grupnim utjecajima i manipulacijama važne su za razumijevanje ponašanja pojedinca i raznih društvenih grupa kojima se bave predmeti **Sociologija, Etika, Vjeronauk**, kao i za razumijevanje nastajanja sukoba i različitih perspektivau interpretaciji povijesnih izvora kojima se u makrokonceptu bavi **Povijest.** Znanje i vještine stečeni u Psihologiji pozitivno se prenose na teme iz **Filozofije,** posebno u dijelu koji se odnosi na kritičko mišljenje, shvaćanje odnosa između subjektivnih interpretacija i objektivne danosti, raspravljanju i promišljanju o razlozima zbog kojih se oblikuju drugačiji pogledi na iste situacije i različiti svjetonazori. Ti predmeti sinergijski utječu na poticanje razvoja socijalne senzibilnosti, etičnosti, tolerancije i odgovornosti.

Poveznicu s **Likovnom umjetnošću** i **Glazbenom umjetnošću** nalazimo u percepciji (perceptivna organizacija i percepcija dubine), emocijama, motivaciji i očuvanju psihičkoga zdravlja (psihoterapija crtanjem ili glazbom).

U **Jezično-komunikacijskome području** psihologijska pismenost omogućava jasnije izražavanje mišljenja te kvalitetniju i dublju psihološku interpretaciju književnih dijela. Preporučuje se suradnja s profesorima hrvatskoga jezika u osmišljavanju međupredmetnih projekata.

S **prirodnim znanostima** psihologija dijeli znanstvenoistraživački smjer, istraživačke metode i promicanje etičnosti u znanosti. Predmet istraživanja psihologije jest čovjek, koji je prirodno i društveno biće, stoga je povezana sa spoznajama iz **biologije** (biološka podloga ponašanja i doživljavanja)i **fizike** (u dijelu koji se bavi utjecajem fizikalnih čimbenika na ljudsko ponašanje i doživljavanje).

Međupredmetna tema **Zdravlje**povezana je sa sadržajima druge domene koji se odnose na stres,očuvanje psihičkoga zdravlja i ostvarivanje dobrobiti. **Osobni i socijalni razvoj** povezani su sa sadržajima koji se poučavaju u drugoj (Ja) i trećoj domeni (Ja i drugi) jer učenici stječu znanja i vještine za razumijevanje svojeg i tuđega ponašanja i doživljavanja.

Sadržajna su potpora temi **Učiti kako učiti**teme o psihologiji kao znanosti (kritičko mišljenje), pamćenju i učenju (strategije pamćenja, metode učenja, upravljanje učenjem (njegova samoregulacija)) te emocijama i motivaciji (upravljanje emocijama i motivacijom (njihova samoregulacija)).

**Građanski odgoj i obrazovanje** i **Održivi razvoj**povezani su sa sadržajima treće domene čiji je cilj razvijati kritičko prosuđivanje raznih socijalnih situacija i društvenih pojava uz istodobni razvoj socijalne osjetljivosti, tolerancije, solidarnosti, društveno odgovornoga ponašanja, a u skladu s tim i razvoj humanističkih i demokratskih vrijednosti.

# F. UČENJE I POUČAVANJE NASTAVNOGA PREDMETA PSIHOLOGIJA

## Iskustva učenja

Predmet istraživanja psihologije pripada i svakodnevnom iskustvu ljudi. Adolescenti su posebno zainteresirani za analiziranje i objašnjavanje svojih i tuđih motiva ponašanja, emocija, doživljaja, sličnosti i razlika među ljudima. Upravo taj interes treba iskoristiti za poučavanje psihologijskih koncepata i teorija te omogućiti učeniku da dobije odgovore na pitanja koja ga zanimaju. Nakon što stekne pojedina znanja, vještine i oblikuje stavove, tj. razvije osnovnu psihologijsku pismenost, moći će ih i poslije primjenjivati u osobnim ili poslovnim prilikama te tako unaprjeđivati kvalitetu svojega života. Prema potrebi dalje će nadograđivati psihologijsku pismenost u različitim formalnim, neformalnim ili informalnim situacijama učenja. Dobro je da učitelji planiraju aktivnosti koje se zasnivaju na projektima i istraživanju kako bi se poticala kreativnost svakog učenika i njegovao vlastiti interes. Raznovrsnim aktivnostima izbjegavaju se dosada i zamor. Što su satovi kreativniji, učenici će biti zainteresiraniji, te će vrijeme provedeno u učionici biti produktivnije. Dobro isplanirana uporaba tehnologije povećava uključenost i zadovoljstvo učenika i stvara pozitivne stavove prema učenju.

Aktivnosti tijekom odgojno-obrazovnoga procesa trebaju poticati kritičko mišljenje, rasprave utemeljene na znanstvenim činjenicama te fleksibilnost mišljenja. Stoga se učiteljima preporučuje da u svakoj domeni učenike upoznaju s poznatim i relevantnim psihologijskim istraživanjima i njihovim autorima.

Od učitelja se očekuje poticanje rasprave među učenicima o njihovim različitim kognitivnim i emocionalnim procesima, teorijama ličnosti i razvoju identiteta u adolescenciji te efektima utjecaja okoline na razvoj pojma o sebi i samopoštovanja. Raspravama o prepoznavanju situacija stresa i frustracije te djelotvorna načina nošenja s njima stječe se uvid u učinkovitije očuvanje psihičkoga zdravlja i ostvarenje veće psihološke dobrobiti.

Provedbom različitih aktivnosti omogućava se sinteza znanja i vještina iz prvih dviju domena te njihova primjena u objašnjavanju različitih čimbenika koji djeluju na doživljavanje i ponašanje čovjeka u socijalnoj okolini.

## Uloga učitelja

Zbog satnice predmeta Psihologija (35 ili 70 sati) učitelji su pred izazovom kako ga poučavati, odnosno kako postići dobar omjer između širine i dubine sadržaja, a da uz to budu zanimljivi i da ih učenik može povezati s osobnim iskustvom. Pri tome je važno da učenik razumije znanstveno-empirijsku usmjerenost psihologije i da elemente takva pristupa primjenjuje na svakodnevne životne situacije.

Kako bi se učenik pripremio za aktivno i kvalitetno sudjelovanje u društvu i razvijao svoju kompetenciju psihologijske pismenosti, uloga je učitelja olakšati mu stjecanje određenih znanja, vještina i stavova te ga poduprijeti u preuzimanju odgovornosti za samostalno učenje i postignuće. Važno je poticati aktivno učenje jer učenik tada uči s razumijevanjem, a učenje shvaća kao transformaciju znanja i može ga primijeniti u različitim situacijama. Pri tome učitelj mora iskazivati entuzijazam za poučavanje i od učenika imati visoka, ali realna očekivanja. Pri izboru aktivnosti potrebno je biti usmjeren na učenikove snage, omogućiti mu da ih prilagodi svojim interesima i potrebama, poveže sa svojim iskustvom i primjenjuje u različitim novim situacijama. Svi učenici moraju imati podjednaku mogućnost sudjelovanja u aktivnostima, priliku za provjeru razumijevanja, učenje iz pogrešaka i doživljaj uspjeha. Učitelj prati pokazatelje uspješnosti učenja i uspoređuje učinkovitost pojedinih metoda poučavanja. U poticajnu i ugodnu radnom ozračju u kojem zajedno dogovaraju pravila rada učitelj i učenici grade odnos ravnopravna dostojanstva. U cijelom odgojno-obrazovnom procesu izrazito je važno poticati suradnju, poštovanje, rasprave na temelju argumenata, empatiju i potkrepljivati stavove koji promiču općeljudske vrijednosti.

Od učitelja se očekuje izbor različitih metoda rada koje su prilagođene odgojno-obrazovnim ishodima i aktivnostima, a potiču aktivno učenje. Učenici moraju imati priliku istraživati, razmjenjivati i primjenjivati informacije, izraziti vlastito mišljenje, raditi u timu. Različite vrste suradničkog učenja (rad u paru, igranje uloga, rješavanje problemskih zadataka...) omogućavaju učenicima da samostalno rade i pronalaze smisao sadržaja koji uče, a učitelj ih pri tome usmjerava. Učenici lakše otkrivaju, spoznaju i razumiju složene pojmove ako međusobno razgovaraju o njima, motiviraniji su za rad i postižu bolji uspjeh. Tako se potiče mišljenje višeg reda, dublje razumijevanje i kritičko mišljenje.

## Grupiranje učenika

Rad u timu omogućava učenicima da se okušaju u različitim ulogama i preuzmu ih, postavljaju zajedničke ciljeve, suradnjom postignu cilj, uče od vršnjaka, uvježbavaju komunikacijske vještine… Izbor suradnika može se prepustiti učenicima, no katkad je dobro podijeliti ih u grupe nasumce kako bi iskusili timski rad s različitim osobama ili oblikovati grupe prema specifičnim obilježjima učenika kako imali najviše koristi od zajedničkoga rada.

Na učitelju je da procijeni svaki razredni odjel i odabere metode za koje smatra da će učenicima najbolje pomoći u ostvarivanju zadanih ishoda. Primjerice, učenici u nekim razredima skloniji su timskom i istraživačkom radu, vole učiti u pokretu, stoga su za njih prikladni rad u grupi, projekti koji se temelje na suradničkom učenju i izvanučioničkom učenju i poučavanju. Neki preferiraju digitalne medije i vizualne podražaje, zato se za njih preporučuju različiti oblici prezentacija, slikovnih prikaza i videoisječaka. Stoga je potrebno izmjenjivati metode i oblike rada te aktivnosti.

## Materijali i izvori

Osim klasičnih materijala za učenje i poučavanje koje učitelj priprema i dijeli učenicima na satu preporučuju se digitalni sadržaji koji se upotrebljavaju na računalu ili sličnom uređaju. To mogu biti prezentacije, interaktivni multimedijski plakati, digitalni stripovi, mrežni priručnici, interaktivne animacije, *online* provjere znanja...

Upotrebom informacijsko-komunikacijskih tehnologija i različitih alata olakšava se suradničko učenje i pridonosi raznovrsnosti i obogaćivanju rada u obrnutim učionicama. Tako se omogućava interaktivan proces učenja između učitelja i učenika. Mnogo je besplatnih aplikacija za prezentiranje i međunarodnih repozitorija digitalnoga sadržaja iz psihologije kojima se učitelji mogu slobodno koristiti, prilagoditi ih i dijeliti.

## Okruženje učenja

Psihologija se uči i poučava najčešće u učionici, koja se prostornom organizacijom i uređenjem može prilagoditi potrebama planiranoga sadržaja i aktivnosti. U njoj se odgojno-obrazovni proces može izvoditi s pomoću IKT-a (prezentacije, multimedijski *CD-ROM*, mrežna sjedišta, interaktivni plakati, *online* kvizovi, e-pošta, forum, blog, *wiki*, e-portfelji, alati *weba 2.0* ti, *webinari*…), koji obogaćuje te olakšava učenje i poučavanje.

Može se upotrebljavati i virtualna učionica, tzv. obrnuta učionica, koja se zasniva na primjeni IKT-a za izradu i dijeljenje materijala. Pri tome se novi sadržaji ne obrađuje u učionici, nego kod kuće, a sat se iskorištava za uvježbavanje, raspravljanje, istraživanje i slično. Učenjem kod kuće potiče se samostalnost učenika, a aktivnostima i suradničkim učenjem na satu bolje se usvajaju sadržaji.

Prikladan je i bilo koji oblik posjeta ili izvanučioničkih sadržaja koji su u funkciji ostvarivanja odgojno-obrazovnih ciljeva i zadaća predmeta. Neposrednim iskustvenim učenjem, istraživanjem, osmišljavanjem i provedbom projekata u stvarnoj životnoj okolini učenici brže i lakše stječu znanje, svladavaju vještine i oblikuju stavove.

## Određeno vrijeme

Za ostvarivanje odgojno-obrazovnih ishoda preporuča se najmanje 75 posto sati, a od toga za prvu domenu do 15 posto sati, za drugu domenu do 35 posto te za treću domenu do 25 posto. Za ostale aktivnosti (usustavljivanje naučenoga, provjere znanja i vještina, analize pisanih provjera i zaključivanje ocjena) preostaje oko 25 posto sati. Učitelji mogu odstupati od predložene sheme i više naglasiti sadržaje i aktivnosti koji su, prema njihovom iskustvu, važniji ili potrebniji učenicima.

Sadržaji u kurikulumu razvrstani su u tri povezane domene koje logično slijede jedna drugu, nadograđuju se i dopunjavaju. Učitelji su slobodni prema vlastitom nahođenju isprepletati sadržaje domena i/ili obrađivati ih drugačijim redoslijedom. Unutar pojedinih domena imaju slobodu više naglasiti teme koje smatraju važnima s obzirom na potrebe učenika svoje škole, zajednice ili aktualne događaje koji mogu korjenito utjecati na život učenika odnosno zajednice.

# G. VREDNOVANJE ODGOJNO-OBRAZOVNIH ISHODA U NASTAVNOME PREDMETU PSIHOLOGIJA

Prema Okviru za vrednovanje procesa i ishoda učenja u osnovnim i srednjim školama Republike Hrvatske, vrednovanje treba uključivati različite oblike sustavna praćenja i procjena u svrhu unaprjeđivanja procesa učenja i poučavanja. Tri su osnovna pristupa u vrednovanju:

* vrednovanje za učenje – podrazumijeva praćenje učenja i poučavanja dok taj proces traje. Učenik prati vlastiti napredak i procjenjuje uspjeh, što iskorištava za poboljšanje procesa učenja (prema potrebi mijenja učenje, npr. primjenjuje druge strategije učenja, oslanja se na druge izvore informacija). Učiteljima to vrednovanje koristi u razumijevanju početnih znanja, vještina i stavova učenika, prepoznavanju nedostataka koje učenici imaju u učenju, ali i u postavljanju ciljeva i osmišljavanju planova budućega poučavanja.
* vrednovanje kao učenje – učenici se potiču na samorefleksiju/samoanalizu (razvoj i promatranje postizanja vlastitih ciljeva učenja) i samovrednovanje vlastitog učenja
* vrednovanje naučenoga – sumativna procjena razine usvojenosti odgojno-obrazovnih ishoda na kraju pojedinog obrazovnog razdoblja.

## Vrednovanje za učenje i vrednovanje kao učenje (vrednovanje usmjereno prema učenju)

U predmetu Psihologija učitelji se koriste metodama i tehnikama vrednovanja za učenje (i s njim povezano vrednovanje kao učenje) kako bi unaprijedili kvalitetu poučavanja i poduprli vještine upravljanja vlastitim učenjem koje će učenici moći uspješno primijeniti u cjeloživotnom učenju. Razvoj vještina planiranja, samoregulacije i samovrednovanja učenja poboljšava kvalitetu učenja i izgrađuje intrinzičnu motivaciju za postignuće.

Moguće metode i tehnike u sklopu vrednovanja kao učenja i za učenje:

* *samovrednovanje* – učenik je aktivno uključen u promatranje, nadgledanje i reguliranje vlastitog procesa učenja te oblikovanje povratne informacije o tijeku i napretku u tom procesu. Može uključivati vođenje zabilješki, procjene svojega znanja pri usmenim i pisanim provjerama, procjene svojega znanja tijekom učenja itd.
* *vršnjačko vrednovanje* - učenik je aktivno uključen u vrednovanje učenja svojih vršnjaka te im pomaže u promatranju, nadgledanju i reguliranju procesa učenja kroz vršnjačku povratnu informaciju
* *različite kombinacije samovrednovanja, vršnjačkog vrednovanja i učiteljeva vrednovanja* – npr. nakon vlastitih komentara mogu slijediti komentari ostalih učenika ili učiteljevi komentari
* *test predznanja na početku sata koji učenik korigira na kraju sata* – učenici su aktivno uključeni u svoj proces učenja, a učitelj dobiva pravodobnu informaciju o uspješnosti poučavanja pojedinoga sadržaja
* *ciljana pitanja* tijekom odgojno-obrazovnoga procesa za provjeru razumijevanja sadržaja
* *konzultacije* s učenicima mogu biti vrlo korisne za učitelje koji imaju jednosatne predmete, kao što je Psihologija, te ne mogu dobro procijeniti mogućnosti učenika, navike učenja, motivaciju i slično. U individualnim razgovorima učitelj može poticati učenike na samorefleksiju/samoanalizu procesa učenja te prema potrebi na pronalaženje i primjenu djelotvornijih strategija učenja. Konzultacije se mogu provoditi i u malim grupama u kojima učenici mogu međusobno razmjenjivati informacije o problemima na koje nailaze tijekom učenja (postavljanje ciljeva i planiranje, praćenje procesa i rezultata učenja, metode učenja i slično)
* praćenje procesa učenja kroz povremeni pregled *učeničkih bilježaka*
* *provjera domaćih zadaća* – služi za procjenu odgovornosti učenika (redovitost), kao povratna informacija o razumijevanju sadržaja te primjeni sadržaja u novim situacijama
* *rasprave u grupi* – npr. rasprava o etičkim pitanjima u istraživanjima, utjecaj uvjerenja na percepciju, pamćenje, rasuđivanje; kako razvijati samopoštovanje i slično
* *kratki prikazi nekih manjih sadržaja* (zanimljivih učeniku) kojima se razvijaju prezentacijske vještine, kreativnost i inovativnost.

Metode i tehnike u sklopu navedenih formativnih vrednovanja mogu biti veoma različite i nisu zadane ovim kurikulumom. Od učitelja se očekuje kreativnost u pronalaženju i osmišljavanju najboljih metoda i tehnika koje odražavaju načela vrednovanja za učenje i kao učenje, a koje se mogu uklopiti u svakodnevno poučavanje. Tako se osiguravaju uvjeti za učenikovo postizanje uspjeha radi jačanja njegove samodjelotvornosti.

## Vrednovanje naučenoga

Vrednovanje naučenoga sastavni je element ukupnog procesa vrednovanja učenika usmjerenog na unapređivanje učenja te razvoj i napredovanje učenika. Zbog toga i sumativni pristup vrednovanja planiramo i provodimo periodično tijekom odgojno-obrazovnog procesa (npr. nakon cjeline, makrokoncepta). Primjenjuje se radi provjere ostvarivanja planiranih odgojno-obrazovnih ishoda prema jasno definiranim elementima vrednovanja. Važno je naglasiti važnost poticanja dubinskog i trajnog učenja te primjenu znanja i vještina u novim situacijama. Prema razinama ishoda jasno se mogu procijeniti usvojenost temeljnoga činjeničnog znanja, razina konceptualnoga, proceduralnog i metakognitivnog razumijevanja, primjena, analiza, vrednovanje i kreiranje. Usvojenost razine odgojno-obrazovnih ishoda mjeri se različitim metodama i tehnikama, a iskazuje se brojčano, dvama elementima vrednovanja.

## Elementi vrednovanja

1. usvojenost znanja i vještina(vrste znanja i kognitivnih procesa definirane su ishodima u ovome kurikulumu)

**-** usmeni odgovori (usmeno ispitivanje ili usmeni odgovori tijekom odgojno-obrazovnoga procesa)

- pisane provjere znanja i vještina (pitanja ispituju različite dimenzije znanja i potiču različite kognitivne procese).

**2. izvedba na praktičnim zadatcima**

* istraživački rad (projektno istraživanje pojedinih tema unutar zadanih okvira, samostalno ili u grupi) kojim se jasno može vrednovati razina usvojenosti ishoda i poticati razvoj istraživačkih vještina
* prezentacije (uporaba stečenih znanja i vještina u prikazivanju različitih sadržaja, npr. kritički osvrt na istraživanje u psihologiji i primjena rezultata u svakodnevnom životu, predstavljanje istraživanja, primjena spoznaja iz socijalne psihologije na vršnjačke grupe, prezentacija novih sadržaja unutar domene i sl.). Vrednuje se usvojenost ishoda, kvaliteta prezentacije, vještina izdvajanja bitnog od nebitnoga, originalnost, jasnoća i slično
* eseji, analize i primjene psihologijskih koncepata u novim situacijama u kojima se iskazuje stupanj usvojenosti ishoda, ali i originalnost i kreativnost
* mentalne mape kojima se može prikazati cjelovit odgojno obrazovni ishod, a istodobno iskazati razina činjeničnoga znanja, konceptualnog razumijevanja i kreacije te metakognitivnog razumijevanja
* različite domaće zadaće.

Učitelji mogu osmisliti i kreirati druge metode vrednovanja razine usvojenosti odgojno-obrazovnih ishoda unutar ovog elementa vrednovanja koje se mogu uklopiti u odgojno-obrazovni proces, a s pomoću kojih učenici mogu razvijati vlastite potencijale i ostvarivati obrazovne težnje. Važno je naglasiti da se mjeri usvojenost odgojno-obrazovnog ishoda.

*U sklopu 35 ili 70 sati odgojno-obrazovnoga procesa učitelj autonomno odlučuje o količini sumativno vrednovanih uradaka u svakom elementu vrednovanja.*

**U sva tri pristupa vrednovanju učenik mora dobiti jasnu i konstruktivnu povratnu informaciju kako bi planirao daljnje učenje.**

Zaključna ocjena

Zaključna ocjena formira se na temelju svih informacija koje je učitelj prikupio o učeniku tijekom odgojno-obrazovnoga procesa (različitim metodama vrednovanja naučenoga, ali i vrednovanja za učenje i kao učenje). Polazni orijentir može biti zbirna ocjena koja proizlazi iz različito ponderiranih elemenata sumativnoga vrednovanja. Predlaže se ponder 0,7 za element „usvojenost znanja, vještina“ i 0,3 za element „izvedba na praktičnim zadatcima“. Međutim, zaključna ocjena treba zrcaliti ono što je učenik pretežno pokazao u vrednovanju, poštujući njegovo napredovanje tijekom vremena. Učitelji se u procjenjivanju koriste prikupljenim bilješkama o učeniku u sva tri pristupa vrednovanja. U zaključnu ocjenu ne ulaze sudjelovanje i zalaganje tijekom odgojno-obrazovnoga procesa, ulaganje truda, urednost bilježnica i slično. Prema Okviru za vrednovanje procesa i ishoda učenja u osnovnoškolskom i srednjoškolskom odgoju i obrazovanju, zaključna ocjena najučinkovitija je i najvaljanija mjera kada zrcali učenikovu usvojenost odgojno-obrazovnih ishoda.

Za aspekte učenja koji nisu obuhvaćeni zaključnom ocjenom, a odnose se na elemente generičkih kompetencija (odgovornost, samostalnost i samoinicijativnost, komunikacija i suradnja), učitelj daje sumativnu procjenu na ljestvici od tri stupnja (potrebna podrška, dobro, izvrsno), koja se posebno iskazuje u svjedodžbi.